রাজশাহী, ১০ জুলাই (শীর্ষ নিউজ ডটকম): রাজশাহীর গোদাগাড়ীতে এক আদিবাসী নারীকে হত্যা করে গাছের সঙ্গে বেধে রাখা হয়েছে। আজ রোববার গোদাগাড়ী থানা পুলিশ উপজেলার সদর ইউনিয়নের সিমলা গ্রাম থেকে ওই নারীর বিবস্ত্র লাশ উদ্ধার করে। ওই নারীর নাম মরিয়ম মুর্মু (৪২)। তার পিতার নাম রাজেন মুর্মুষু। এ ঘটনায় তার পুত্র উইলিয়াম মুর্মুষু বাদী হয়ে গোদাগাড়ী থানায় মামলা করেছেন। পুলিশ লাশ উদ্ধারের পর ময়নাতদন্তের জন্য রাজশাহী মেডিকেল কলেজ হাসপাতাল মর্গে পাঠিয়েছে।  পুলিশ ও এলাকাবাসী জানায়, আজ সকালে এলাকার কৃষকরা  গাছের সঙ্গে বাধা অবস্থায় মরিয়ম মুর্মুষু বিবস্ত্র লাশ দেখে থানায় খবর দিলে পুলিশ এসে লাশ উদ্ধার করে। পুলিশ জানায়, তার গলায় ও পায়ের গোড়ালীতে আঘাতের চিহ্ন রয়েছে। তাকে শ্বাসরোধে হত্যা করে লাশ বেধে রাখতে পারে দুর্বৃত্তরা। ধর্ষেণর শিকারও হতে পারে বলে পুলিশ ধারণা করছে।  এলাকাবাসী জানায়, ২৫ বছর ধরে মরিয়ম স্বামী পরিত্যক্তা। এরপর থেকে তিনি বাবা-মার বাড়িতেই থাকতেন। তবে কেন তাকে খুন করা হলো এ বিষয়ে কেউ কিছু বলতে পারছে না।  গোদাগাড়ী থানার ওসি জাকিরুল ইসলাম জানান, এটি একটি পরিকল্পিত হত্যাকাণ্ড। দুর্বৃত্তরা হত্যা করে  লাশ বিবস্ত্র অবস্থায় গাছে বেধে রাখে। তার দুই হাত পেছন মুড়িয়ে বেঁধে রাখা হয়। তিনি জানান, বিষয়টি নিয়ে পুলিশ অনুসন্ধান শুরু করেছে।  (শীর্ষ নিউজ ডটকম/ এমআর/ এআই/ ১২.২৪ঘ.)